
Tak til Anna, Dorte, Anja, Orsolya, Nelli, Anne, Maria, Bodhi-Anne, Karina, Torben, Evamaya, Magnus og Kamilla


For jeres ærlige feed-back på teksten, og for hjertevarm støtte, viden og opmuntring.


Tak til Margarita for din store viden, visdom og støtte.


Tak til Elisabeth for din inspirerende tilgang til emnet, for din visdom, og for at have ført mig ind i sejdens verden.


Tak til forskere, lokalområdets museer, lokalhistoriske foreninger og Broby Gamle Skole som ikke blot gør det muligt for os alle at få et indblik i vores fælles fortid, men også giver sådan nogle som mig muligheden for utallige timers research.


Tak til Jomund, anerne og Moder Jord.


Tak til alle der har bidraget.


Tak til de fællesskaber vi er en del af, og til alt det, der har gjort os til dem vi er.


Tak til Jörgen - manden i mit liv <3









Præsentation:


Taleren og Sangeren blev oprindeligt skrevet som indledning til en roman, der efter planen udkommer i 2026.


Men indledningen viste sig at have mere på hjerte, og da den samtidig var ganske stædig, fik den til sidst sin vilje: Jeg skrev alt det ned, den insisterede på at fortælle, og før jeg vidste af det, havde den fået sit eget liv - og sin egen bog.


Det er blevet til en lille, beskeden fortælling med en stor stemme. Den ville ikke tie stille, før den fik lov til at flyve ud i verden og prøve sine vinger af. Så her er den nu: En kær lille bog, der selv mener, at dens mission er at bringe mere sjæl ind i verden. Og jeg kan kun støtte den i det.


Som forfatter håber jeg inderligt, at dens ønsker går i opfyldelse, og at den får lov at berøre nogle hjerter på sin vej. Mit eget har den allerede rørt.


Jeg ønsker både den, og dig som læser, en rigtig god fornøjelse.


Med kærlig hilsen


Sana Berggren









Til


vores børn.


<3









Lysning og Vise Ulv.


I en skov hvor sumpe, søer og moser, gjorde landskabet næsten ufremkommeligt, vandrede et menneske med en stor oppakning på ryggen.


Sveden haglede af vandreren i skoven, for det var varmt og fugtigt som i en badstue, og for hvert skridt hun tog, sank hun ned i knædybt mudder. Hun bandede over at have valgt vejen tværs igennem skoven. Det ville have været så nemt at gå udenom, men hun havde været for utålmodig, og turen rundt om skoven ville have taget mindst et par uger. Det syntes hun ikke, at hun havde tid til.


Hun skulle have lyttet til sin sunde fornuft, tænkte hun bittert, men lod så bitterheden flyve afsted med vinden. Der var ingen grund til at den blev hængende i luften, ligesom insekterne der svirrede i en sky omkring hende. Krybene bed ikke på hende, men de ville gerne undersøge om de kunne.


Sidst på formiddagen stod kvinden igen med fast grund under fødderne, og hun satte sig tungt og udmattet på en træstamme. Der sad hun indtil kræfterne var vendt tilbage, og slukkede tørsten med indholdet fra en blæredunk. Efter at have siddet i et godt stykke tid, og stirret fraværende ud i luften, rejste hun sig og fortsatte. Det gik hurtigere nu, hvor hun ikke sank ned i underlaget hele tiden, og det havde hjulpet på overskuddet at holde et hvil.


En ulv havde nærmet sig roligt og lydløst, men hun kendte den, og var ikke spor overrasket over at se den dukke op foran hende på denne måde. Ulven så sig ikke engang tilbage mod den trætte vandrer, den løb bare foran hende, som for at vise vej.


Hun spurgte, uden at løfte stemmen: ” Hvor har du været? ” Ulven snurrede rundt mod hende, og sprang legesygt et par gange frem og tilbage.


Hun var for træt til krumspring og gættelege, hun sukkede og spurgte i stedet, ”Er vi der snart?”


Ulven løftede hagen til svar, og snøftenøs. Ja.


”Det er godt, for jeg kan ikke mere i dag.”


Så smækkede den underkæben mod overkæben et par gange, som om den sagde ”Skynd dig.” og luntede hurtigt videre.


Fremad. Denne vej.


Den slog hurtigt ind på en nedtrampet hjortesti, og kvinden fulgte efter. Hendes skridt var blevet spændstige igen, og nu lignede hun en der kunne fortsætte i mange timer endnu.


----------


Ulven var løbet i forvejen, og luntede nu ud på en stenet flodbred. Af erfaring vidste han, at hans ubegribeligt langsomme rejsefælle ville nå frem et godt stykke tid senere, så han var ikke bekymret på hendes vegne. Skoven de var gået igennem, var tryg, og nu ville han undersøge flodbredden, for at finde ud af om den var lige så tryg. Han vidste at kvinden, der var hans søster, var træt, og desuden havde han lyst til røget kød. Så det ville være helt passende hvis de kunne holde hvil her.


Floden løb igennem en dal, der var omkranset af stejle klippesider. Visse steder var siderne eroderet helt ned, og havde dannet skrånende åbninger i klippelandskabet, hvor den tætte skov kunne forbinde dalen med den omkringliggende verden. Vinden legede med træernes kroner på dalskråningerne, og kronerne bevægede sig som bølgende vand. Når ulven kneb øjnene let sammen, så det næsten ud som om skoven var floder af træer, der løb ned i dalen for at forene sig med floden af rindende vand. Han havde ikke været her før, men duftene var velkendte. Flodbredden duftede af mineraler, af ferskvand, af dyr, planter, alger og svampe. Af liv. Alt heromkring duftede af liv.


Der var heller ingen farer i nærheden. Han opfangede godt nok lugten af vildsvin og af en hunbjørn med to unger, men de havde passeret i daggryet, og var langt borte nu. Hen på morgenstunden var der kommet, små rovdyr og rådyr og dådyr forbi, men de var ikke farlige for dem, og der var ro og fred i dalen. Mennesker var der ingen af på denne egn. Ikke endnu, i hvert fald, så han konkluderede at de ville være helt trygge her, og han lagde sig med et suk ned i skyggen af træerne.


Nu ventede han bare på at hans søster kom ud af krattet, og så skulle de have frokost.


--------


Omsider trådte kvinden ud af skoven. De sidste par kilometer var gået som en leg på hjortestien, men hun var trods alt varm, svedig og tørstig, og blev jublende lykkelig over endelig at være nede ved floden. Hun havde både hørt og set den oppe fra skoven på bjergskråningen, og havde glædet sig til at mærke vandets kølige friskhed igen. Nu var hun endelig her, og dens klukkende, brusende stemme og vandets brusen og klukken trak stærkt i hende. Det ville dog være overilet bare sådan at kaste sig ud i den stærke strøm, og hun beherskede sig.


Hun stillede oppakningen fra sig, og skyndte sig ned til vandet. Inde ved bredden var det krystalklart, og hun så både fisk og flodkrebs på det lave vand. Længere ude i floden sprang både laks og karper, og hendes mave rumlede ved synet. Stedet kunne ikke være bedre valgt til at holde hvil. Hun skyllede armene og ansigtet i det iskolde, rindende vand, og med en lille trækop drak hun af flodens klare vand.


Vandet fornyede hende med det samme, og hun takkede dets ånd. Det var i vandet hun hørte til.


Ulven skubbede til hendes hånd, og lænede panden mod hendes ene skulder. Hun kløede ham i pelsen på halsen, og takkede ham for at have vist hende hjortestien. Så gik hun tilbage til oppakningen og fandt noget røget kød frem af ranselen. De delte det, og spiste begge med god appetit.


Efter måltidet plukkede hun urter i skovkanten. På denne årstid var mange urter grove og bitre, men hun nød faktisk den skarpe smag og lidt grove tekstur.


Hun trak kjolen, som var gennemblødt af sved og mudder, over hovedet. Den ville hun vaske med det samme, og mens den tørrede i solen, ville hun fiske karper eller ørreder, og samle nogle krebs. Det var i det mindste hendes intention, men hun blev afbrudt midt i det hele, for små, gyldne lys viste sig i luften imellem hende og ulven. De blinkede i solstrålerne, og blev hurtigt flere og flere. Nogen ville måske sige at de var lysreflekterende vanddråber i et edderkoppespind, men det ville bare være et forsøg på at finde en forklaring på noget vedkommende ikke selv forstod. Der var nemlig stor forskel på vanddråber i et edderkoppespind og så på disse små gyldne lys.


De havde samme størrelse som huset på lundsnegle, var gyldne og så hang de ubevægeligt på det samme sted i luften, som om de eksisterede udenfor både vinden og tyngdekraften. Det så ud som om de hørte til på stedet. Som om det var helt naturligt at de sad der i luften og ikke lignede noget andet. De opstod tilsyneladende ud af ingenting, og jo flere der opstod, jo mere dannede de noget der så helt håndgribeligt ud: En oval form, hvor de små cirkelformede lys overlappede hinanden som skællene på en ørred.


Mudderkagerne og svedpletterne på kjolen tørrede ind i solen, men kvinden havde glemt alt om den. Hun havde kun fokus på det fænomen, der nu optrådte i luften foran hende Ud af ovalen trådte en besynderlig skabning. Skabningen antog farve efter omgivelserne så snart den trådte ud ad lysporten, men dens oprindelige udseende var ikke noget som hørte til i skoven eller i floden. Den var nærmest uformelig, men i løbet af et sekund lignede den nu kvinden foran sig. Lysporten forsvandt næsten helt, og efterlod kun to eller tre lysglimt, der blev ved med at hænge i luften.


Væsnet bevægede sig famlende og usikkert på de runde sten.


Kvinden gav den sin menneskelige hånd at støtte sig til. “Tak.”


Sagde den, mens den fandt fodfæste på rullestenene på flodbredden. Det var svært at finde det, og den lavede sig selv om til en busk med et forgrenet rodnet. Nu stod den godt fast på det usikre underlag.


Busken pegede så ned foran sig, med en arm der nu lignede enden på en gren, og sagde ”Der, Lysning.”


Lysning var kvindens navn. Det var et almindeligt navn, der kunne oversættes til alle menneskesprog, og desuden lød navnet smukt. Dets mening gav folk gode tanker og positive følelser, og derfor var hun blevet blev kaldt sådan.


Det, væsnet havde peget på, var en lille, nopret sten.


Lysning samlede stenen op, og den kunne lige ligge i hendes håndflade. Da hun studerede den tæt på kunne hun se, at den måske var en smule gennemsigtig og havde en grønlig nuance.


”Spøjst”, tænkte hun, og så op. Hun så efter andre sten af samme slags, og opdagede at flodbredden var overstrøet med de noprede, grønlige sten i alle størrelser. Nogle lå helt synligt, mens andre puttede sig imellem rullestenene af granit, gnejs og porfyr.


Ude i floden så hun igennem det klare vand, de mange blotlagte, grønlige klipper. Dem havde hun heller ikke lagt mærke til før, og skød skylden på at hun havde været for sulten og træt til at lægge mærke til noget andet end fisk og krebsdyr. I floden lyste de med en dyb, mørkegrøn farve, og gav hende en fornemmelse af ro og mening. Hun var målløs, for de var så smukke. Tænk, at hun ikke havde set dem før nu.


Nu havde busken ændret udseendet igen, og lignede en ældre menneskekvinde. Det strøg med en tør, brun finger hen over stenen. “Ja. Ja, den er helt rigtig.” sagde den tidligere busk med knirkende stemme fra rynkede læber i et vejrbidt ansigt.


Lysning kastede et blik på flodbredden igen.


“Forunderligt. Hvad er de for noget, Vanddråbe? ” Vanddråbe var væsnets navn. Den gamle kvinde så venligt på hende med øjne, der løb i vand på grund af vinden og lyset.


Lysning mærkede stenen, der næsten var let som en fjer. Hun holdt den op mod solstrålerne, og lagde mærke til at den var svagt gennemsigtig. Den dybe mørkegrønne farve som klipperne i floden havde, kom også til sin ret i sollyset. “Er det en slags krystal?” Spurgte hun undrende.


“Nej, det er naturligt glas.”


“Nå ja. Det giver mening. “ Sagde Lysning. Hun lukkede øjnene, og mærkede at stenen allerede havde forbundet sig med hendes ånd. Fornemmelsen var ren lykke, ja, nærmest en rus.


For når en ånd og en ånd møder hinanden, så danser de glædesdans.


Lysning så for sit indre øje hvordan en meteor med en buldrende, fløjtende, brølende lyd kom ud af himlen i en regn af ildkugler. Den var ikke i en sådan størrelse, at den ville skubbe Moder Jord ud af balance, men den var stor nok til at påvirke et enormt område når den ramte. Og ramte gjorde den. I nedslaget blev et inferno af ild, klippe og smerte slynget ud over skovene... Hun lukkede prompte af for synet.


Det var ikke alt man burde bevidne og se. Heller ikke selvom det var sketi fortiden.


Synet havde vist hende øjeblikket, hvor stenen var blevet skabt, og nu fik hun så et andet syn. Et syn der i stedet var smukt og livsbekræftende.


Et klart, lysende slør lagde sig blidt til rette nede i en skinnede grøn flodseng. Her gik den langsomt i et med den grønne klippe, der lignede glas. Lysning forstod at dette var den grønne klippes sjæl, og at denne flod hun nu så for sit indre øje, var den samme flod, som løb få meter bag hende. I synet var floden og dalen næsten uigenkendelige, for skoven var væk, og selvom jorden var dækket af grønne planter og små træer, så var landskabet forrevet og utilnærmeligt. Floden var ikke som nu, en hastigt strømmende, bred flod, der løb ind igennem den ene ende af dalen og selvsikkert slog et par bugtninger, inden den løb ud ad den anden ende. I stedet faldt den ind i dalen, ned ad bjergsiderne som små vandløb og vandfald, og løb beskedent sammen til en flod. Denne flod forbandt tøvende tre mindre søer i nedslagskrateret, og forsynede dem med frisk vand. Dengang blev dens strøm dæmmet op, af bjergene og af søerne, og derfor var den lavmælt og tilbageholden, i modsætning til nu, hvor det frie løb gav den en stemme fuld af kraft og liv.


I synet føltes det som om tiden gik langsommere i dalen. Det var en verden i verden, adskilt og isoleret, på nær fra vandet, der som et mirakel kom ind fra oven. Klippesiderne der omkransede dalen, var høje, nøgne og skarpe som sværdklinger, og der hvor undergrunden var blotlagt, så man spor efter for længst smeltet klippe, men hun så også tydelige tegn på erosion… Lysning trak vejret dybt, åndede ud, og nu så hun dalen i nutid igen. Den strømmende, højlydte flod, med de springende fisk, solskinnet der reflekteredes i de krappe, små bølger og med skoven væltende ind fra alle sider, var dalen et sanktuarium for livskraft. Lysning trak vejret dybt.


Moder Jord var nådig og beskyttende, men hendes måde at fortælle på kunne være overvældende for en enkel skabning.


Lysning var dog vant til det. Hun talte ofte med hende, og med en myriade af andre ånder, og hun forstod, at ud af dette inferno var stenen blevet skabt i forening af himlen og jorden.


Livet i sig selv var et resultat af fuldstændig forening af himmel og jord.


Alt det, var stenen overhovedet ikke bevidst om selv. Kun dens sjæl, der havde set det ske, og frivilligt havde lagt sig i den nydannede glasbjergart, kunne huske det.


Stenens ånd og kraft emmede derimod fuldstændigt uhindret af livskraft. Den var kun lykkelig over at være til, og hun blev dybt bevæget. ”Hvor er den glad” tænkte hun, og så dansede de lidt sammen til en rytme, som kun de to kunne mærke.


Der var en umådelig kraft, i selv så lille en sten. Al melankoli forsvandt fra hendes sind for et øjeblik.


“Tag den med. Den er noget særligt. ” Sagde Vanddråbe.


Lysning nikkede. De ville få brug for så mange glade rejsefæller som muligt, for snart skulle de vandre på nogle nordlige øer, hvor dagene var regnfulde og kolde det meste af året. Den slags vejr påvirkede også ens humør.


”Nu hvor du og Vise Ulv går nordpå, så vil jeg bede jer om at være opmærksomme på de kvindelige åndemanere oppe på øen. Og på de mennesker der ikke passer ind i Éns spind. Vil I tage jer lidt af dem, så de ikke mister håbet? ” ” Selvfølgelig.” Sagde Lysning, ”Det er en del af det, vi er her for.”


”Én vil være der i en slags ham, og holder et øje med jer ” fortsatte Vanddråbe. Lysning lo, men Vanddråbe sendte hende et gravalvorligt blik. ”Lov mig at I passer på hinanden. Vi er lige på den anden side, det ved du. Giv os et tegn, hvis I behøver det. I må under ingen omstændigheder tøve med at kalde på os. Det var lige ved at gå galt sidste gang, og vi vil ikke miste nogen af jer.”


”Det lover jeg dig. Vi er blevet klogere siden sidst.”


Vanddråbe forstod godt hvorfor Lysning havde leet, og sagde: ” Han vil desværre altid se enøjet på verden. Han kan skjule det, hvis han vil, men sommetider vil selv ikke det være nødvendigt, for der er mange der tilbeder ham, som om han er kongen over hele universet. Det er derfor I skal passe godt på jer selv.”


Lysning mærkede kraften der strømmede fra den lille sten. Den var intens.


“ Tak, tante Vanddråbe.”, sagde hun.


Vanddråbe trådte med et lille vink tilbage ind i lysglimtene, der nu havde dannet en ny oval. Så var både hun og lysglimtene i luften væk.


Vise Ulv havde ventet ved oppakningen, men han havde set og hørt det hele. Han forstod udmærket hvad der var foregået. De var bror og søster, men i forskellig form, og de var egentlig ikke menneske og ulv. De var det samme slags væsen som Vanddråbe, og de havde vandret rundt i århundreder.


Inden da havde de boet i en by, som nu var forsvundet, men menneskene som de havde delt bolig med – deres efterkommere - fandtes endnu, og de behøvede dem.


Han satte snuden mod stenen, der lugtede af flodbredden, af tørstige dyr, og af kvarts. Men han mærkede, ligesom Lysning, også dens ånd og livskraft.


Han rejste sig på bagbenene, og gav Lysning et kram ved at lægge forpoterne på hendes skuldre. Deres udseende ændrede sig til deres oprindelige form, der helt tydeligt ikke hørte til i dette element. De var strømlinede, men tunge og klodsede.

